דריה ורפולומייב

**דריה ורפולומייב** (בגרמנית: **Darja Varfolomeev**, ברוסית: **Да́рья Варфоломе́ева**; נולדה ב-4 בנובמבר 2006) היא מתעמלת אמנותית גרמנייה-רוסייה, אלופה אולימפית (פריז 2024) ואלופת עולם (ולנסיה 2023, ריו 2025) בתחרות קרב רב אישי. בסך הכל היא זכתה ב-16 מדליות באליפויות העולם, מהן 11 זהב, 4 כסף ו-1 ארד, וב-7 מדליות באליפויות אירופה, מהן 3 זהב ו-7 ארד.

## חיים אישיים
ורפולומייב נולדה בברנאול, רוסיה, לאביה דמיטרי ולאמה טטיאנה. מוצאו של סבה הוא בגרמניה. היא החלה להתאמן בהתעמלות אמנותית בגיל צעיר הודות לאמה, מתעמלת אמנותית בעברה.

ורפולומייב עברה מרוסיה לגרמניה בשנת 2019 ללא הוריה, אשר הצטרפו אליה שלוש שנים לאחר מכן, על-מנת להתאמן תחת המדליסטית האולימפית לשעבר יוליה רסקינה.

## קריירה
### תחרויות נוער
באליפות העולם בהתעמלות אמנותית לנוער הראשונה בה השתתפה במוסקבה בשנת 2019 סיימה במקום 15 בתחרות הצוותית יחד עם מרגריטה קולוסוב . בנוסף סיימה במקום 15 במכשיר האלות, שהיה המכשיר היחיד בו התחרתה.

### תחרויות לבוגרות
### 2022
בשנת 2022 התחרתה ורפולומייב בתחרות גביע העולם הראשונה שלה בטשקנט שבאוזבקיסטן, וזכתה בה במדליית ארד בתחרות הקרב רב האישי. היא זכתה במדליית ארד גם בתרגיל החישוק, ובשתי מדליות כסף: בתרגיל הכדור ובתרגיל הסרט. בתרגיל האלות סיימה במקום הרביעי. בחודש יוני 2022 השתתפה באליפות אירופה שנערכה בתל אביב-יפו שבישראל, בה זכתה בשתי מדליות ארד: בתרגיל הכדור ובתרגיל האלות. בהמשך השנה השתתפה באליפות העולם שהתקיימה בסופיה שבבולגריה, בה זכתה בחמש מדליות: מדליית זהב בתרגיל האלות, מדליות כסף בקרב רב אישי, בתרגיל הכדור ובתחרות הצוותית, ומדליית ארד בתרגיל החישוק.

### 2023
באליפות אירופה שנערכה בבאקו שבאזרבייג'ן היא זכתה במדליית זהב אחת, בתרגיל הסרט. באליפות העולם שנערכה בוולנסיה שבספרד זכתה במדליות זהב הן בתחרות קרב רב אישי והן בכל ארבעת המכשירים, והייתה למתעמלת האמנותית הראשונה שעושה זאת אחרי יבגניה קנייבה.

### 2024
באליפות אירופה שנערכה בבודפשט שבהונגריה היא זכתה במדליית זהב בתרגיל הסרט ובמדליית ארד בתחרות קרב רב אישי.

#### אלופה אולימפית
באולימפיאדת פריז זכתה ורפולומייב במדליית זהב בתחרות הקרב-רב אישי. היא עלתה לגמר מהמקום השני לאחר ציון של 136.850 נקודות במוקדמות בשקלול ארבעת המכשירים. בגמר סיימה במקום הראשון עם ציון כולל של 142.850 נקודות (36.300 נקודות בתרגיל החישוק, 36.500 נקודות בתרגיל הכדור, 36.350 נקודות בתרגיל האלות ו-33.700 נקודות בתרגיל הסרט) לפני בוריאנה קליין מבולגריה שסיימה שנייה (140.600 נקודות) וסופיה רפאלי מאיטליה שסיימה שלישית (136.300 נקודות). ורפולומייב הפכה לגרמנייה הראשונה בהיסטוריה שזוכה במדליית זהב בהתעמלות אומנותית.

### 2025
באליפות אירופה שנערכה בטאלין שבאסטוניה זכתה במדליית זהב בתרגיל הסרט בתוצאה של 30.650 נקודות, לפני מיטל סומקין מישראל (29.550 נקודות) וטאיסיה אונופרייצ'וק מאוקראינה (29.500 נקודות). בתחרות הקרב רב אישי זכתה במדליית ארד בתוצאה של 115.150 נקודות, אחרי טאיסיה אונופרייצ'וק (117.800 נקודות) וסטיליאנה ניקולובה מבולגריה (116.700 נקודות). בתרגיל החישוק סיימה במקום החמישי בתוצאה של 29.400 נקודות. בתרגיל האלות סיימה במקום תשיעי בתוצאה של 28.500 נקודות.

באליפות העולם שנערכה בריו דה ז'ניירו שבברזיל זכתה בחמש מדליות זהב. בתחרות הקרב רב אישי זכתה במדליית זהב בתוצאה של 121.900 נקודות, לפני סטיליאנה ניקולובה (119.300 נקודות) וסופיה רפאלי (117.950 נקודות). בתחרות הקבוצתית זכתה בזהב עם גרמניה בתוצאה של 286.500 נקודות, לפני בולגריה (281.550 נקודות) ואוקראינה (278.550 נקודות). בתרגיל הכדור זכתה במדליית זהב בתוצאה של 29.850 נקודות, לפני רין קיז מארצות הברית (29.050 נקודות) וסופיה רפאלי (28.750 נקודות). בתרגיל האלות זכתה במדליית זהב בתוצאה של 31.700 נקודות, לפני אמליה ליקה מרומניה (29.000 נקודות) וסטיליאנה ניקולובה (28.800 נקודות). בתרגיל הסרט זכתה במדליית זהב בתוצאה של 30.250 נקודות, לפני סטיליאנה ניקולובה (29.800 נקודות) וטאיסיה אונופרייצ'וק (29.100 נקודות). בתרגיל החישוק סיימה במקום החמישי בתוצאה של 28.950 נקודות.

## קישורים חיצוניים

## הערות שוליים

קטגוריה:ספורטאיות גרמניות
קטגוריה:מתעמלות אומנותיות רוסיות
קטגוריה:אלופות אולימפיות: התעמלות אמנותית
קטגוריה:אלופות אולימפיות מגרמניה
קטגוריה:משתתפות גרמניות באולימפיאדת פריז (2024)
קטגוריה:רוסים ממוצא גרמני
קטגוריה:גרמנים ממוצא רוסי
קטגוריה:גרמנים שנולדו ב-2006
קטגוריה:גרמניות שנולדו ב-2006
קטגוריה:רוסים שנולדו ב-2006
קטגוריה:רוסיות שנולדו ב-2006